RO Jurnalul Oficial al Uniunii Europene C 338/10

Publicarea unei cereri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2015/C 338/07)

Prezenta publicare conferă dreptul de opoziție în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

DOCUMENT UNIC

„POLVORONES DE ESTEPA”

Nr. UE: ES-PGI-0005-01218 – 24.03.2014

DOP ( ) IGP ( X )

1. Denumire

„Polvorones de Estepa”

2. Statul membru sau țara terță

Spania

3. Descrierea produsului agricol sau alimentar

3.1. Tipul de produs

Clasa 2.3. Produse de panificație, produse de patiserie, produse de cofetărie, biscuiți

3.2. Descrierea produsului căruia i se aplică denumirea de la punctul 1

Denumirea „Polvorones de Estepa” se utilizează în mod tradițional pentru a desemna un tip de dulce de Crăciun fabricat în Estepa. Aceste dulciuri se fabrică pe baza aceleiași rețete de peste 100 de ani, fiind cunoscute sub numele de „Polvorones de Estepa”. Se pot găsi ambalate separat sau împreună cu alte dulciuri tipice de Crăciun.

Dulcele numit „polvorón” este o bucată de aluat copt, obținută prin amestecarea următoarelor materii prime: făină de grâu, untură de porc, zahăr pudră (zahăr tos), migdale, scorțișoară și arome naturale (lămâie sau vanilie), putându-se utiliza ca ingredient alternativ și cuișoarele.

În funcție de conținutul de migdale, „polvoronii” sunt clasificați ca:

— de casă;

— cu migdale/tradiționali.

Polvoronul are o culoare de brun rumenit și o textură fină, moale și crocantă, este compact la exterior și moale la interior, cu o suprafață ușor crăpată, și prezintă un gust plăcut. De asemenea, are o formă alungită, este acoperit cu zahăr în partea superioară și are dimensiunile maxime de 4 cm diametrul mic, 7 cm diametrul mare și 2,5 cm grosime, greutatea unei bucăți fiind de maximum 50 g.

În plus, produsele fabricate sub denumirea „Polvorones de Estepa” trebuie să respecte următorii parametri fizico-chimici:

— umiditate: sub 7,5 %;

— pH: sub 6,5.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

„Polvorones de Estepa” se fabrică din următoarele materii prime în cantitățile menționate: făină de grâu (40-50 %), untură de porc (20-25 %), zahăr pudră/tos (22-27 %), scorțișoară (0,1-1 %), arome naturale (0,01-1 %), cuișoare (0-1 %) și migdale (≥ 8 % pentru polvorón tradițional/cu migdale și ≥ 15 % pentru cel de casă).

3.4. Etape specifice ale producției care trebuie să se desfășoare în aria geografică delimitată

Procesul de fabricare începe cu selectarea materiilor prime.

După o preparare adecvată a acestora, se procedează la frământarea amestecului, care este apoi tăiat pentru a forma bucățile ce urmează să fie coapte. În continuare, „Polvorones de Estepa” sunt supuse unui proces de răcire pentru a scădea temperatura produsului sub 10 °C, în vederea ambalării.

3.5. Norme specifice privind felierea, răzuirea, ambalarea etc. a produsului la care se referă denumirea înregistrată

Ambalarea trebuie să se facă în aria geografică, pentru a se menține calitatea produsului, evitând uscarea, râncezirea sau fărâmițarea acestuia din cauza fragilității sale etc. Produsul trebuie ambalat în mod individual imediat după fabricare, printr-una dintre metodele următoare:

— mecanică, în linie automată de flow pack, în hârtie termosudabilă;

— manuală sau mecanică, în hârtie răsucită la ambele capete.

Această operațiune de ambalare trebuie realizată odată ce produsele s-au răcit, astfel încât să se păstreze caracteristicile fizico-chimice și organoleptice descrise la punctul 3.2, ameliorându-se astfel manipularea și evitându-se posibila condensare a vaporilor de apă în ambalajele individuale.

3.6. Norme specifice privind etichetarea produsului la care se referă denumirea înregistrată

Atât ambalajele individuale, cât și cutiile în care se pun doar produse protejate trebuie să poarte etichete pe care figurează în mod obligatoriu mențiunea „Indicación Geográfica Protegida”, denumirea „Polvorones de Estepa” și logoul denumirii înregistrate, reprodus mai jos.

În cazul cutiilor care conțin și alte produse, ce nu țin de indicația geografică protejată, produsele „Polvorones de Estepa” incluse pot fi identificate ca atare pe ambalajele individuale, putându-se utiliza în acest sens logoul IGP. Cu toate acestea, pe exteriorul ambalajului asortimentului trebuie să se menționeze prezența acestor produse în conținutul cutiei respective doar ca „Polvorones de Estepa IGP”, fără a se folosi logoul IGP.

4. Delimitarea concisă a ariei geografice

Localitatea Estepa, din provincia Sevilla.

5. Legătura cu aria geografică

Legătura „Polvorones de Estepa” cu aria geografică se bazează pe reputația produsului. Această reputație durează de mai mult de un secol, timp în care dulciurile respective au fost fabricate pe baza aceleiași rețete, ceea ce a făcut ca, direct sau indirect, o mare parte din populația din Estepa să se dedice fabricării acestora în perioada premergătoare Crăciunului, din septembrie până în decembrie.

„Polvorones de Estepa” își au originea în secolul al XVI-lea. Arhivele documentare ale mănăstirii Santa Clara de Estepa menționează angajarea de patiseri pentru a face față cererii din Sevilla sau din Madrid, unde se trimiteau produsele finite. În această mănăstire se păstrează izvoare referitoare la fabricarea „Polvorones de Estepa” pe baza unor rețete vechi, un amestec de cereale cu untura de porc rămasă de la sacrificările din decembrie, ceea ce explică consumul, încă de la începuturi, al acestor dulciuri în perioada Crăciunului. „Polvorones de Estepa” se fabricau în casă, folosindu-se forme care le dădeau aspectul pe care îl au și în ziua de azi.

Micaela Ruiz Téllez, cunoscută ca „La Colchona”, născută în Estepa în 1824 și decedată în 1901, este cea care a inventat polvoronul actual. Ea a avut ideea care va sta la baza „Polvorones de Estepa” astfel cum le cunoaștem astăzi, deoarece a reușit să obțină un produs care rămâne moale în interior, fără a se rupe, printr-o metodă de coacere care usca doar partea externă. În plus, a perfecționat și rafinarea și prăjirea făinii, făcând-o mai fină decât în rețeta inițială.

Există dovezi ale comercializării produsului sub denumirea protejată deja în cadrul celei de a treia ediții a târgului Feria del Campo din Madrid, din 1959.

Următoarele mențiuni în publicații sunt de asemenea dovezi ale reputației produsului:

În „INVENTARIO ESPAÑOL DE PRODUCTOS TRADICIONALES”, proiect finanțat de Uniunea Europeană în scopul punerii în valoare a patrimoniului agroalimentar european, publicat în 1996, „Polvorones de Estepa” este inclus ca produs tradițional. De asemenea, „Polvorones de Estepa” sunt catalogați în cartea „CATALOGACIÓN Y CARACTERIZACIÓN DE LOS PRODUCTOS TÍPICOS AGROALIMENTARIOS DE ANDALUCÍA”.

În „GUÍA ALIMENTACIÓN MEDITERRÁNEA”, editată de Empresa Pública Desarrollo Agrario y Pesquero din cadrul Consejería de Agricultura y Pesca, „Polvorones de Estepa” se numără printre alimentele care corespund dietei mediteraneene, declarată în 2010 patrimoniu imaterial al umanității de către UNESCO.

În cele ce urmează sunt incluse câteva dintre nenumăratele mențiuni în presă:

— în revista „Gastronomía y Enología” (ianuarie 1987) se vorbește, în legătură cu „Polvorones de Estepa”, despre tradiția acestui produs și despre legătura sa cu localitatea Estepa, precum și despre prestigiul și renumele său;

— ziarul „El Correo de Andalucía” din 20 decembrie 1989 menționează „Polvorón de Estepa” și legătura acestuia cu Crăciunul;

— în revista „Alforja” din 30 septembrie 1989 se vorbește despre istoria „Polvorón de Estepa” și despre rețeta sa centenară;

— în revista „Financial Food” din octombrie 1991 s-a publicat o recenzie extinsă a dulciurilor din Estepa, menționându-se „Polvorón de Estepa”;

— în ziarele „Diario de Córdoba” din 7 decembrie 2007 și „ABC” din 26 decembrie 2008 întâlnim mențiuni referitoare la „Polvorón de Estepa” și la consumul acestuia în timpul sărbătorilor de Crăciun, fiind oferit drept cadou călătorilor de pe liniile AVE de cale ferată;

— în ziarul „The New York Times” din 27 decembrie 2013 se menționează polvoronul fabricat în localitatea Estepa, precum și rețeta, istoria și tradiția acestuia.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

Textul complet al caietului de sarcini al denumirii poate fi consultat la următoarea adresă:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_Polvorones_Estepa.pdf

sau intrând direct pe pagina de pornire a site-ului web al Consejería de Agricultura, Pesca y Desarrollo Rural

(http://www.juntadeandalucia.es/agriculturaypesca/portal) și urmând ruta de acces: „Industrias Agroalimentarias”/„Calidad y Promoción”/„Denominaciones de Calidad”/„Productos de panadería y repostería”; caietul de sarcini se găsește la numele denumirii de calitate.

(1) JO L 343, 14.12.2012, p. 1.